IEC เตรียมงบ 157 ลบ. ลงทุนโครงการผลิตเม็ดพลาสติกจากพลาสติกปนเปื้อนเพิ่ม
IEC เตรียมงบ 157 ลบ. เข้าลงทุนโครงการผลิตเม็ดพลาสติกจากพลาสติกปนเปื้อนเพื่อส่งออก โดยมีฐานการผลิตที่จ.สงขลา กำลังการผลิต 60 ตัน/วัน คาดรับรู้รายได้ตั้งแต่ม.ค.59 ระยะเวลาคืนทุนใน 4 ปี ตั้งเป้าต้นปี 59 มีกำลังการผลิตเม็ดพลาสติกเพิ่มขึ้นจาก 300 ตันเป็น 360 ตันต่อวัน
9 ก.ค. 2558

ผู้สื่อข่าวรายงานว่า จากการที่คณะกรรมการบริษัท อินเตอร์แนชั่นเนิลเอนจีเนียริง จำกัด (มหาชน) หรือ IEC ได้มีมติให้ลงทุนโครงการผลิตเม็ดพลาสติกจากพลาสติกปนเปื้อน ที่จ.ระยอง เมื่อวันที่ 2 เม.ย.58 ขนาดกำลังการผลิต 300 ตันต่อวัน โดยคาดว่าจะเริ่ม 5 สายการผลิตแรก ณ ขนาดการผลิต 100 ตันต่อวันภายในเดือน ส.ค.58 และคาดจะมีสายการผลิตทั้งสิ้น 15 สาย คิดเป็นกำลังการผลิตรวม 300 ตันต่อวัน ภายในเดือน ม.ค.59
ขณะที่ วานนี้ (8 ก.ค.) คณะกรรมการอนุมัติให้บริษัทลงทุนโครงการผลิตเม็ดพลาสติกจากพลาสติกปนเปื้อนเพื่อการส่งออกเพิ่มอีก โดยมีขนาด 60 ตันต่อวัน ที่นิคมอุตสาหกรรมภาคใต้ จ.สงขลา ซึ่งการตั้งโรงงานนี้จะสามารถเสริมศักยภาพของบริษัทต่อยอดธุรกิจเม็ดพลาสติกปนเปื้อนเพื่อการส่งออกได้อย่างรวดเร็ว
ส่งผลให้บริษัทคาดว่าต้นปี 59 จะมีกำลังการผลิตรวมเพิ่มขึ้นจาก 300 ตันเป็น 360 ตันต่อวัน ผลตอบแทนอยู่ในระดับที่น่าพอใจ ระยะเวลาคืนทุนเพียง 4 ปี สำหรับมูลค่ารวมของสิ่งตอบแทน ได้แก่ วงเงินงบประมาณลงทุนการจัดซื้อ/จัดจ้างทั้งสิ้น 157 ล้านบาท
ขณะที่วานนี้ (8 ก.ค.) ที่ประชุมคณะกรรมการบริษัทมีมติอนุมัติให้ดำเนินการจดทะเบียนจัดตั้งบริษัทย่อยขึ้นใหม่ 1 บริษัท ณ ประเทศกัมพูชา ชื่อบริษัท Advance Renewable Energy Development (Cambodia) Co., Ltd.
สำหรับวัตถุประสงค์เพื่อแสวงหาลู่ทางการลงทุนในธุรกิจที่เกี่ยวข้องกับโครงการด้านพลังงานของกลุ่มบริษัทโดยมีทุนจดทะเบียนจำนวนสูงสุดไม่เกิน 10,000 ดอลลาร์สหรัฐ หรือ 330,000 บาท (ณ ค่าเงินบาทล่าสุดที่ 33 บาท) โดยบริษัทจะถือหุ้น 100% ของทุนจดทะเบียน